# 第一次世界大戰

一戰
**第一次世界大戰**，略云**一戰**，或名**歐戰**。西元一九一四年，歐洲列國相爭，及後美國、日本、中國諸國俱戰，故曰「世界大戰」。英國、法國、俄國並意美中日諸國為「協約國」；德國、奧匈帝國並奧斯曼帝國、保加利亞為「同盟國」。英法戰德於西線；德奧戰俄於東線；巴爾幹諸國戰於南線；戰至一九一八年，德奧敗，各弭兵立約，並立國際聯盟以保太平。然凡爾賽之約欺德國過甚，德人多惡法人，欲雪前恥，而國際聯盟羸弱，不能息諸國之爭，遂令德復侵法，而起第二次世界大戰。

## 戰爭之國

### 協約國

* 大英帝國
* 法國
* 俄羅斯帝國
* 塞爾維亞王國
* 比利時
* 希臘王國
* 大日本帝國
* 義大利王國
* 黑山王國
* 葡萄牙
* 美國
* 羅馬尼亞王國
* 中華民國

### 同盟國

* 德意志帝國
* 奧匈帝國
* 鄂圖曼土耳其帝國
* 保加利亞

## 前因

第一次世界大戰之先，諸國相爭已然不息。戰之主因有四：一曰民族主義，二曰殖民地之爭，三曰同盟林立，四曰軍備之賽。

歐洲諸國之爭，已歷數百載。十九世紀之末，民族主義日起，德意志、義大利一統其邦。其中普魯士建德意志，歷普法戰爭，法蘭西敗，割地賠款，法人多欲雪恥。德國國相俾斯麥，欲養精蓄銳，恐法人復仇，遂盟於俄羅斯、奧匈帝國，稱三帝同盟。

又，奧斯曼帝國國勢漸衰，為俄國所敗，巴爾幹諸國俱自立。列國俱欲霸於此地，扶立各國，遂生仇讎。內中俄奧兩國，各不相讓，其相爭為最。起自俄土戰爭，土耳其敗，立聖士提法諾條約。歐洲諸國，恐俄國坐大，俱反之。列強遂議於柏林，俾斯麥主之。俾氏專護奧匈，俄國損兵折將，竟無所獲，遂惡德奧。三帝同盟遂亡。德奧乃立德奧同盟以抗俄。義大利、法國相爭突尼斯，終法國為突尼斯之宗主國。俾斯麥乘勢合義奧兩國並為三國同盟。德皇威廉一世既崩，威廉二世即位，遂罷俾斯麥，不能安俄之心，俄國遂盟於法國，立法俄同盟抗德。

英國素不立盟，見德國海軍日盛，恐危及本國，遂立英法協定，解二國之仇，共抗德國。又因法國撮合，立英俄條約，英、法、俄三國協約之勢遂成，由是同盟林立。

英國為保其國，亟造大船以壯其水師之力，其船碩大無朋，為眾海軍之最，稱無畏艦。德英兩國遂爭建無畏艦。英國以其艦數倍於德國水師以保其國之安，復合法俄，各專一海，防德國之海軍，稱三海聯防。法德俄奧四國亦擴其陸軍。列國相互猜忌，故各自生隙，歐洲之勢如累卵之危也。

法國欲立摩洛哥為保護國，德國兩反之，稱摩洛哥危機。後法國得英俄諸國之助，得遂其願，然德國、英法相惡益甚。又，波斯尼亞並黑塞哥维那兩地自奧斯曼帝國兵敗，為奧匈代治，塞爾維亞素欲取兩地，以立大塞爾維亞，然波黑終為奧匈所併。塞爾維亞不得已，遂盟於保加利亞、希臘並黑山，共敗奧斯曼，又因奧匈作梗，不能得阿爾巴尼亞之地。奧匈、塞俄亦相惡焉。後保加利亞不喜其獲，復戰於塞國等，大敗。此二戰稱巴爾幹戰爭。

一九一四年六月二十八日，奧匈太子斐迪南大公為塞爾維亞族人所刺於薩拉熱窩。奧匈帝國乘勢發最後通牒於塞國，立十令。塞國以最後通牒犯其主權，絕之。七月二十八日，奧匈帝國遂宣戰於塞爾維亞。俄國傾舉國之力以助塞國。德國令俄國止動員之令，復恐腹背受敵，令法國中立。二國俱不應之。德國遂宣戰於法俄，侵比利時以擊法。英國以德國犯比利時之中立，危及本國，遂亦宣戰於德。此乃第一次世界大戰也。

## 西線之戰

### 比利時陷

德國行前參謀長施里芬之戰略，取道比利時，抄法軍之後。八月二日，德軍出兵盧森堡。三日，擊比利時。比軍據列日要塞死守，戰十日方陷。英法得以聚軍守法國之邊。法軍亦起兵擊阿爾薩斯、洛林兩地。八月下旬，德軍越比利時、盧森堡，戰英法聯軍於法國北境。聯軍退，德軍兵臨巴黎，復會戰於馬恩河。兩軍俱折損極多，德軍不得已，乃退兵，巴黎遂得保。兩軍俱欲繞至敵軍之後圍之，謂之「奔至大海」。至此後戰乃成壕溝、陣地戰之局。

### 相持不下

兩軍屢戰不勝，反折軍士，俱高壘深溝待敵。一九一五年，英法欲收復失地，攻奧貝爾嶺、維米嶺諸地，又因彈糧不足，德軍以壕溝機槍力防陣地，聯軍不能克。兩軍各以新式武器助戰，德軍先施毒氣，兩軍又以空軍相助掃射，大小交戰數十，不分勝負，軍士折損甚多，相持不下。至一九一五年末，黑格代為英軍之帥。次年，德軍參謀長法金漢見屢戰不勝，欲「盡流法國之血」，逼降法國，遂盡起主力軍馬，以德國太子領軍攻凡爾登，稱凡爾登戰役。法軍任貝當為將，死守凡爾登，德軍死傷甚多，尚不能勝。

### 聯軍反攻

英法聯軍乘勢反攻，欲擊德軍還法德邊境，以法將福煦為主帥，戰於索姆河，死傷極多，獲地甚少。兩軍折損共計過三十萬，英軍亦首以坦克助戰於此役。然凡爾登、索姆河兩戰，德軍主力損失殆盡，更無再戰之力，只得退至興登堡防線。德國海軍艦少，為英艦所困於港口。德軍欲突圍出北海，遂戰英艦於北海，稱日德蘭海戰。英軍雖損傷甚多，德軍弗能突圍。德國遂改行無限制潛艇戰，凡過英國海域者俱以潛艇沉之。美國因而深受其害，船毀人亡者不計其數。美國遂忿而絕德國之交。一九一七三月，英國獲齊默爾曼電報，備言德國當助墨西哥收復美國之失地云云。美國舉國怨憤，遂宣戰於德國。

### 德國生亂

時法軍屢戰，損傷甚多，士氣不振，俱拒行強攻之事。英國得美國彈糧之資，遂極力反攻，合加拿大軍、澳新軍團，攻伊普爾斯、帕斯尚爾、康布雷諸地，英德兩軍各以坦克、空軍、毒氣、突擊隊等相助，折損甚多。美國遠征軍次第而至，德軍之勢漸衰。時興登堡、魯登道夫已替法金漢之職，恐美軍主力一至，協約國勢盛，勢必將敗，遂行皇帝會戰，欲於美軍兵至歐洲之先，敗英法聯軍。初，聯軍各自為戰，為德軍各擊之；後以福煦為帥，總督各軍，終能得勝。德軍雖獲地甚多，然突擊精銳損失殆盡，而美軍主力已至。聯軍大舉反攻，復反攻德軍於馬恩河，破之。又戰於亞眠、索姆河各地，屢戰俱捷。德軍敗至興登堡防線，皆以為其防線固若金湯，牢不可破也。然聯軍勢如破竹，不過百日，竟破之，史稱百日攻勢。時德國國內軍民俱厭戰，海軍兵卒起義於基爾港，舉國俱應之，工人罷工。魯登道夫遭罷，德皇威廉二世退位，德意志帝國亡，第一次世界大戰遂終。

## 東線之戰

### 俄軍進攻

初，德軍以為俄軍動員必遲於法軍，遂先擊法國。然俄國動員甚速，乘德軍主力戰於西線，侵東普魯士。德軍不得已，乃調軍戰俄軍於坦能堡，大破之，俄國第二軍幾全軍覆沒，俄軍乃退。俄軍初敗奧匈於加里西亞，復圍攻普熱梅希爾要塞，陷之，奧匈折損甚多。後得德軍之助，得挽敗局。

### 德奧反攻

一九一五年，德國因西線馬恩河之敗，遂聚兵於東線，欲先敗俄國。德奧聯軍遂兵分兩路反攻。馬蘇里安湖、高爾李斯-塔爾努夫數戰，俱大破俄軍。俄軍節節敗退，退兵本國。沙皇尼古拉二世遂罷皇叔尼古拉大公司令之位，御駕親征。德奧聯軍遂取波蘭諸地，俄軍折損過百萬，所失彈藥火炮等不計其數。然俄軍兵多將廣，據前沿防線以守，德奧不能勝。斯文提安利德軍戰而失利，不能破俄國防線，遂相持不下。

### 大破奧匈

至一九一六年，西線協約諸國俱請俄國起兵，以緩西線之危。俄國遂集大軍反攻。初，戰於納羅茲湖，不勝。後用大將勃魯希洛夫之計，以火炮猛轟奧匈防線，復以步兵突擊敵陣，望兵少處猛攻，遂大破奧匈之軍。德軍雖援，亦無能為也。奧匈帝國損失過百萬之眾，更無再戰之力，只得倚德軍之助。羅馬尼亞見俄軍勝，遂投協約國，然屢為同盟國所破，其國幾亡。

### 帝國敗亡

俄軍雖勝，國內經濟不堪負荷，民無衣食，兵缺彈糧，民不聊生。又因前線交戰士卒折損極多，軍民厭戰，俱以沙俄為暴政。一九一七年三月，各地民眾俱起事，沙皇終退位，俄羅斯帝國遂亡。然臨時政府猶未罷戰，陸軍部長克倫斯基親令俄軍攻加里西亞之地，惟不能取勝。至此士卒更無戰心。十一月，布什維爾克之首列寧復率眾起事，立蘇維埃俄國，亡臨時政府。終俄國罷戰，立約於布列斯特-立陶夫斯克，割地賠款，東線遂罷戰。

## 歐洲之戰

### 巴爾幹戰線

奧匈帝國因太子為塞爾維亞族人所刺，又得德國之諾，遂宣戰於塞。奧匈遂兵多而精，因俄國起兵，其勢已分，而塞國動員，其兵竟眾於奧匈，復據險以守，奧匈屢戰不能克，折損兵士甚多。至一九一五年，保加利亞因巴爾幹戰爭之敗，割地賠款，素懷恨在心，因德奧許以其國前所失之地，遂起兵三十萬，兵分兩路擊塞爾維亞。德國亦派兵相助。塞國三面受敵，節節敗退，塞國大將軍普特尼克令全軍退走，自蒙的內哥羅入阿爾巴尼亞，得盟國接應，遷希臘科孚島。退兵時飢寒交迫，折損甚多。同盟國遂起兵追之，蒙的內哥羅、阿爾巴尼亞俱陷。然德國欲使希臘入同盟國，故不發兵攻之。協約國起兵駐於馬其頓之地，兩軍相持不下。

一九一六年，羅馬尼亞素欲取特蘭西瓦尼亞、南多布羅加諸地，見俄國大將勃魯希洛夫大破奧匈，遂乘勢宣戰於同盟國。然德國、奧匈帝國、保加利亞、奧斯曼帝國俱合軍反攻，羅馬尼亞大敗，其都布加勒斯特陷於十二月。羅馬尼亞軍節節敗退，得俄軍之助，死守摩爾達維亞，方得殘存。至一九一八年，俄國生變，布什維爾克掌權，乃割地求和，羅馬尼亞腹背受敵，遂亦求和，立約於布加勒斯特。

希臘嘗立約許諾助塞，然其國王康斯坦丁一世乃德皇之妹夫，遂令中立。其相韋尼澤洛斯主戰，為國王所罷。韋尼澤洛斯遂自立於克里特。英法亦起兵助之，國王不得已，遂讓位其子。保加利亞雖屢勝，其國中經濟不堪負荷，百姓漸困，軍民離心。 一九一八年九月，法將德斯佩雷領英法希塞諸國之兵反攻，保加利亞勢敗，軍民俱叛。保國國王斐迪南一世乃罷兵求和。協約聯軍遂長驅直入，收復塞爾維亞之地。羅馬尼亞亦復兵反攻，收復失地。聯軍兵至匈牙利之地。終德奧敗降，塞爾維亞、羅馬尼亞、希臘諸國各獲地於匈牙利、保加利亞諸敗國。

### 義大利戰線

義大利雖通盟於德奧，然特侖蒂諾諸地為奧匈所據，而其居者多為義人，義人多欲併之，故義奧兩國已然有隙。大戰之初，義大利以三國同盟乃防守之約，奧匈先攻塞爾維亞，遂不發兵助德奧。一九一五年，英法諸國許以的里雅斯特、特倫托、戈里齊亞、伊斯特拉半島、達爾馬提亞諸地，義大利遂起兵戰奧匈於伊松佐河。

義軍之兵遂三倍於奧匈，其戰有十一，俱未獲大勝。義軍亡者過三十萬。奧匈亦折損甚多，又因東線之敗，遂請德國起兵。一九一七年十月，德奧聯軍起兵反攻，大破義軍於卡波雷托。然一九一八年六月，奧匈復起兵反攻，戰義軍於皮韋亞河，不能得勝，折損甚多，終其軍勢敗。至十月末，奧匈境內各族俱自立，其國勢已危，為義軍所破於維多利亞－威尼托之地，其軍潰敗。終奧匈罷戰求和，而奧匈帝國既亡，奧地利、匈牙利諸地俱自成一國。

## 戰後

一九一八年，同盟國勢敗，雖勝於東線，然西線、義大利、巴爾幹、中東各地協約聯軍反攻，屢獲大勝。九月，聯軍勝於馬其頓，保加利亞軍民俱叛，沙皇斐迪南一世遂罷戰，復讓位於其子鮑里斯三世。十月末，奧匈境內諸部俱自立，遂亦罷戰。奧地利、匈牙利各自立，奧匈遂亡。奧斯曼帝國亦降。十一月，德國民變，德皇威廉二世退位，改制共和，史稱威瑪共和。諸國議和於巴黎，各弭兵立約。德國立凡爾賽條約，奧地利立聖日耳曼條約，匈牙利立特里亞農條約，保加利亞立納伊條約，奧斯曼帝國立色佛爾條約。然所立之條，俱甚嚴苛，內中以色佛爾、凡爾賽兩約為最，敗方多所不滿。

### 敗方

土耳其之父凱末爾率眾退英法、希臘、亞美尼亞之軍，據小亞細亞立國，廢哈里發，亡奧斯曼，改制共和。協約國乃廢色佛爾之約，改立洛桑條約，土耳其共和國遂得立。

奧匈帝國既亡，捷克斯洛伐克、波蘭、匈牙利諸地各立一國。塞爾維亞並黑山合奧匈舊地斯拉夫之地，立南斯拉夫王國。奧地利、匈牙利俱割地賠款，無復大國之數。協約國令奧地利不得併入他國。一九一九年，匈牙利復為羅馬尼亞所敗。至第二次世界大戰，匈牙利欲收復失地，遂入軸心國，然不能勝。至今匈國之境，猶與一九二零年時同。

德國割地於波蘭、法國，不得設海、空之軍，賠款極鉅，德人俱引以為恥。國中背刺說為人所信。適逢經濟大蕭條，德國窮困，威瑪共和國不能行善政，不得人心。納粹黨希特勒乘時而興，奪國擴軍，聯義立盟，曰軸心國。德人均欲從其戰，以廢凡爾賽約，復欲敗諸國，一雪前恥。第二次世界大戰，可謂肇於此也。

初，義大利得協約國之諾，方擊奧匈。然戰後義國不能得達爾馬提亞之地，復戰方得阜姆。國人多以為為協約國所叛。又，義國欲擴其勢於巴爾幹，為南斯拉夫所阻。後國內奉法西斯極權主義者日眾，墨索里尼掌權。至第二次世界大戰，通盟於德國，侵阿爾巴尼亞、北非、希臘諸地，亦緣於此也。

### 勝方

英法大勝，德國之殖民地盡為兩國所併，大英帝國版圖盛極之時，亦於一戰之後也。然兩國折兵甚眾，國中經濟漸衰。天下經濟之都，為紐約所代，不復為倫敦有也。

美國雖勝，國民多厭戰焉。故不入國際聯盟，復行孤立主義，不干歐洲之勢。然戰時美國以彈糧助協約國，賒貸予英法諸國。故一九三零年代，大蕭條起於美國，而及歐洲諸國。

俄羅斯帝國既亡，布爾什維克掌政，立蘇維埃俄國。未幾，內戰復起，紅白兩軍相爭，諸國俱干之，軍民苦不堪言。至一九二二年，紅軍得勝，得立蘇聯。其國行社會主義，以列寧為主。一九二四年，列寧薨，斯大林繼其位。遂大興工業，其國勢漸盛。然西方諸國俱惡其國。

時中國為北洋政府所掌，雖宣戰於德奧，然巴黎和會之上，英法諸國袒護日本，欲以山東半島膠州灣予日。使者顧維均慨然陳詞，說以是非，歐美諸國俱奇之。後日本以辭會相逼，時義大利已去，諸國恐和約不得立，乃允之。中國有學子三千人，以「外爭國權，內懲國賊」為號，力反之。舉國工人、學子俱應之，是為五四運動。終顧維鈞拒簽其條。至一九二二年，諸國復議於華盛頓，日本方以山東半島歸中國。

一九一四年，日本得英軍之助，取德屬青島。巴黎和會之上，日本得山東半島膠州灣之地。至經濟大蕭條，軍人乘勢而起，掌其中樞，漸行軍國主義，復行大陸政策，侵中國諸地。至第二次世界大戰，日本欲立大東亞共榮圈，入軸心國，戰於亞洲、太平洋，竟戰於美國。

### 天下大勢

自此戰後，俄羅斯帝國、奧匈帝國、奧斯曼帝國、德意志帝國四大帝國俱亡，帝制不復為歐陸諸國所用。帝國舊地之上，諸小國俱自立。其國勢皆甚弱，倚英法之助，方得立國。歐洲英法德義諸國歷此大戰，國勢漸衰。美國、日本諸國國勢漸盛，俱成強國。

自一九一七年俄國革命，諸國俱起革命。一戰之末，德國起革命。次年，匈牙利亦然。後愛爾蘭、墨西哥、埃及諸地俱起革命。其勢至一九二三年方止。

一戰既止，諸國俱厭戰矣，故立國際聯盟，以保太平。然美國不入國際聯盟，又無兵馬，其勢甚弱，但倚大國之助矣。第二次世界大戰之先，極權諸國肆虐，兼併他國，國際聯盟弗能止。

一戰雖止，然禍亂連年，諸國不安。一戰之末，因美國兵至歐洲，疫疾隨之而至，世稱西班牙型流行性感冒。至一九二九年，又起大蕭條。一九三九年，德國欲一統歐洲，進攻波蘭，又啟二次大戰之端矣。

## 另見

* 十一月革命
* 第二次世界大戰

|  |  |
| --- | --- |
|
 | 聲音動靜，具錄於**維基共享︰第一次世界大戰** |